
LOUISA HEATON

Kjærlighet å kjempe for

Oversatt av Jan Ingar Vik

Miniserie: Nattskift i Barcelona


Byen sover dypt, men nattpersonalet på Santa Aelinas sykehus er alltid på vakt for pasientene sine – og for hverandre. Dette er del tre i miniserien Nattskift i Barcelona.

Kjære leser!

Jeg ble begeistret da jeg ble bedt om å ta del i denne serien. Hvilken historie kom jeg til å få? Hvem var helten og heltinnen min? Da jeg oppdaget at jeg var blitt gitt Grace og Diego Rivas, et gift par som ble revet fra hverandre av et hjerteskjærende tap, ble jeg glad for å være i stand til å skrive historien deres.

Tidlige spontanaborter er noe som mange par føler at de ikke har lov til å sørge over. Men for alle som har opplevd spontanabort, om det skjer tidlig eller ikke, så vet de hvor knusende det kan være. Det å miste et etterlengtet barn stopper tiden. Det stopper hjerter. Det ryster grunnen under føttene på selv den sterkeste kjærlighet.

Grace og Diego er et par som har gått gjennom dette, og jeg kunne ikke vente med å skrive historien deres for å gi dem den lykkelige slutten de fortjente.

Det fikk meg til å ønske at jeg kunne skrive en lykkelig slutt for alle.

Jeg håper du liker historien deres.

Varme ønsker,

Louisa


Til et barn jeg aldri fikk møte xxx


1

Den fargerike gløden fra solnedgangen gled over fasaden til det vakre St Aelinaʼs Hospital mens Grace slapp ut et dypt åndedrag. Et åndedrag som skulle roe ned nervene og forberede henne for det som ventet der inne.

Den som ventet der inne.

Hun hadde ikke ringt Diego og sagt at hun var tilbake. Det føltes ikke riktig å gjøre det slik tingene var da hun reiste. Hva var de? Juridisk sett var de ektemann og kone, ja, men venner? Folk som ringte hverandre bare for å si hei? Folk som ville kaste seg inn i armene til hverandre, slik de pleide? Nei. De var ingenting i nærheten av det.

Den siste krangelen før hun reiste for å besøke sin tante Felicity i Cornwall hadde vært hjerteskjærende. Det var den slags krangel som markerte slutten på et forhold. Og når du gjorde det slutt på et forhold og deretter reiste bort, så ringte du ikke den personen når du kom hjem igjen, siden vedkommende egentlig ikke fantes i livet ditt lenger.

Hun var ikke stolt av måten hun hadde oppført seg på. Ikke stolt av at hun hadde ropt og skreket for å få ham til å si noe. Gjøre noe. Reagere. Og håpet forgjeves at ordene hennes kunne trenge gjennom den tykke, ugjennomtrengelige skallen hans og at han ville kalle henne mi amor, trekke henne inntil seg, kysse henne på toppen av hodet og hviske inn i håret hennes at alt kom til å bli bra mellom dem. At han forsto. At de ville komme igjennom dette. At de kunne takle alt det vonde som livet hadde slengt mot dem og komme ut på den andre siden, bedre og sterkere enn de hadde vært før.

Men han gjorde ikke noe av det. Han bare sto der og hørte på henne. Og så trist ut. Så ut som et irettesatt barn. Han så ut til å være lei seg, men sa det ikke. Leppene hans var presset sammen så hardt at det nesten var som om han bet i dem for å hindre seg i å si noe.

Å, som hun ønsket at han hadde sagt noe! Hva som helst! For å vise henne at det fortsatt fantes en sjanse for at de kunne komme seg gjennom den hengemyren av sinne.

Men tausheten hans, den manglende evnen til å redde noe av forholdet deres, hadde fått henne til å slå ut med hendene i frustrasjon, før hun stormet forbi ham og slengte igjen døren til soverommet bak seg, slik at hun kunne sjekke bagasjen sin en siste gang. Hun kunne ikke komme for sent til flyet hjem til England. Særlig siden hun kom til å reise alene nå.

Hun hadde ikke hørt ham gå, kanskje fordi hun var for opptatt med å dempe gråten sin. Men da hun endelig kom ut igjen, med bagasjen trillende etter seg, og ventet et siste, tårefylt farvel, kanskje til og med et siste forsøk på å redde forholdet deres, så fant hun en lapp på kjøkkenbenken.

Jeg tror det er best at jeg flytter inn i en av personalboligene på sykehuset.

Inntil videre.

D

Bare D.

Ingen kyss.

Ingen la oss snakke om det når du kommer tilbake. Ingenting. Grace hadde krøllet sammen lappen i sinne og kastet den i søppelbøtten.

Nå fikk hun en vemmelig følelse i magen bare ved å tenke på den kvelden, og hun måtte svelge hardt og se opp på St Aelinaʼs mens hun prøvde å huske gleden ved dette stedet.

Det var spesielt vakkert å se hvordan det var opplyst når det ble mørkt. Det var som en annen verden. Noe det også var. En verden som Grace alltid hadde vært i stand til å finne glede i. Lykke. Tilflukt fra sin egen hjertesorg. Det å arbeide som jordmor ved barselavdelingen på St Aelinaʼs hadde ikke bare vært en jobb for henne. Det var en livsstil. Hun hadde tilpasset seg dette landet og folket her og gitt dem hjertet sitt. Før hun møtte Diego, trodde hun at hun aldri kom til å forlate sykehuset i London. At hun aldri kom til å forlate landet sitt bortsett fra i ferier. Men Spania – Barcelona, St Aelinaʼs – var blitt hjemmet hennes. Mer enn hun noensinne hadde trodd var mulig.

Folket, været, de historiske, vakre bygningene, språket … Alt sammen hadde funnet veien inn i hjertet hennes akkurat slik Diego hadde forlatt det.

Nei, det var ikke sant. Han var fortsatt i hjertet hennes. Han var ektemannen hennes, og uansett hva som hadde skjedd mellom dem, kom han alltid til å ha en plass i hjertet hennes. Særlig på grunn av alt de hadde gjennomgått. Men hun hadde ikke klart å beholde ham. Han gikk fra henne. Hadde ikke kjempet for dem på den måten hun håpet han ville. Og hvis han ikke ville kjempe …? Vel, hva var vitsen da?

Men da hun sto der og så på sykehuset som hun hadde trodd hun kom til å arbeide ved resten av yrkeslivet sitt, visste hun at hun måtte fortelle sjefen at hun ikke kunne bli her lenger. Nå som ekteskapet hennes var over og livet hennes hadde smuldret bort, kom dette stedet, som en gang ga henne slik glede, nå bare til å gi henne smerte hvis hun ble værende.

Men hun hadde mer selvrespekt enn det. Hun ville ikke bli værende i håp om at Diego skulle tilby henne en liten smule av trøst, som vennskap. Det ville være patetisk. Det var kjærlighet eller ingenting, og han hadde gjort det helt klart at han ikke kunne elske henne på den måten hun trengte.

Nei, det var best å bryte fullstendig med ham.

Hun rettet skuldrene og gikk inn, klar til å si hei til de mange vennene som hun ikke hadde sett på to uker.

«Buenas noches.»

Hun sa god kveld til rengjøringsarbeiderne og portørene. Hun vinket til Jorge, som drev sykehuskafeen, idet han gikk for å få seg en god natts søvn.

Å arbeide nattskiftet var perfekt for Grace. Hun hadde ikke vært i stand til å sove på så lang tid at hun like gjerne kunne arbeide. Og for å være ærlig, så tok det tankene vekk fra hennes egne problemer. På hver avdeling, hvert rom på dette sykehuset, utspilte det seg historier. Noen tok slutt. Noen ble til vanskelige veier å reise langs. Men ved barselavdelingen begynte nye eventyr.

Familier utvidet seg. Mirakler skjedde. Folk opplevde glede og lykke og kjærlighet som de aldri hadde opplevd før. Hjerter utvidet seg. Vokste. Omfavnet nye ansikter og nye liv. Noen ganger var det sorg. Noen ganger var det smerte og tap og fortvilelse, og Grace følte med alle som led, mens hun forgjeves prøvde å ikke la det ødelegge henne. Men lykken oppveide de øyeblikkene, for det var slik at glede og lykke var smittsomt. Alle som arbeidet på avdelingen – jordmødrene, legene, pleieassistentene – fikk dele en bit av de miraklene. IVF-babyene. Regnbuebabyene. Tvillingene, trillingene og flerfødslene.

Det var et spesielt sted å være.

Hun gikk opp trappen til barselfløyen i andre etasje, i stedet for å ta heisen og risikere å støte på Diego. Han jobbet også nattskift, men forhåpentlig kom hun ikke til å støte på ham riktig ennå. Diego var neonatal kirurg og arbeidet i tredje etasje. Hun kunne teoretisk komme seg gjennom et helt skift uten å møte ham, hvis han ikke trengtes på avdelingen. Hun krysset fingrene for at alle de blivende mødrene hennes kom til å føde normalt, til rett tid.

Var hun klar?

Kunne hun noensinne bli det?

De kom til å møtes på et eller annet tidspunkt, men hun ville ha en dose lykke først, så hun hilste på venninnene og kollegene sine før hun gikk for å finne sin første fødende mor, som heldigvis ikke trengte noen nyfødtlege.

Alejandra de Leon fødte til termin og ventet på pressveene. Dette var hennes første barn med ektemannen Matteo, og frem til nå var hun blitt tatt vare på av venninnen og kollegaen til Grace, Nena.

Grace presenterte seg for Alejandra og Matteo. Han så både opprømt og nervøs ut der han satte opp kameraer og opptaksutstyr fra forskjellige vinkler rundt i rommet – inkludert et som var festet til sengerammen nær hodet til konen.

«Du vil ikke gå glipp av noe av det?» spurte hun muntert på spansk.

«Vi har en egen videokanal.»

«Har dere det?»

«Nesten hundre tusen abonnenter», sa han stolt.

«Du store min. Seertallet er i ferd med å gå til himmels nå da? Vet dere hva dere får? Har dere avslørt kjønnet?»

«Det blir en overraskelse», sa Alejandra og gned seg på magen. «Å, det kommer en til … skal jeg presse?»

Grace nikket. «Trekk pusten dypt og trykk.»

Hun begynte å veilede henne. Det var vanskelig noen ganger for førstegangsmødre å vite hvordan de skulle presse. Noen var redde. Noe som var forståelig. Men det var derfor Grace var der. For å oppmuntre. For å hjelpe. For å motivere. Hun hadde like stort ønske om å se de babyene bli født som foreldrene hadde. Det var ingenting som det øyeblikket da babyen kom ut og ble lagt på magen til moren mens den slapp ut det første skriket …

Matteo holdt hardt i hånden til konen mens han hvisket oppmuntrende ord. «Du klarer det strålende. Jeg elsker deg. Jeg elsker deg så høyt!»

Alejandra snudde seg og smilte og kysset ham, men det gikk ikke lang tid før den neste veen begynte.

Grace talte til ti. Hun kunne se hodet til babyen. Den hadde mye tykt, mørkt hår. «Alejandra? Strekk hånden ned og rør ved den. Hodet er der.»

Hun strakte hånden ned. «Å!» Hun snudde seg og så på ektemannen, og ansiktsuttrykket hennes var en blanding av overraskelse, kjærlighet og ærefrykt.

Matteo kysset henne på pannen. «Du klarer dette. Går det bra?»

Alejandra nikket og begynte å presse sammen med den neste veen. Ved hver ve som kom, stakk hodet enda litt lenger ut, før det forsvant igjen da smerten tok slutt.

«Dette er den vanskelige delen, men du kan klare det!» sa Grace til henne. Hun trodde ikke Alejandra trengte et perinealsnitt – et lite kutt for å hjelpe babyen med å komme igjennom. Og hun hadde presset bare i omtrent en halvtime, så hun klarte seg faktisk veldig bra. Og dette var akkurat hva Grace trengte. En normal fødsel. Hun hadde savnet dette.

Det hadde vært fantastisk å komme seg vekk et par uker og besøke tante Felicity, selv om hun hadde reist alene på grunn av et ødelagt ekteskap. De hadde hatt mange herlige spaserturer langs stranden, drukket varm sjokolade på kafeer og spist fish and chips fra papirposer mens de satt og skalv på den stormfulle strandpromenaden. England ga dem ikke det forventede, solrike været til tross for at det var juli.

Det var flott å møte tanten igjen, selv om det ble stilt spørsmål. Vanskelige spørsmål. Om hva fremtiden hennes inneholdt. Hvilke avgjørelser hun måtte ta. Og om alt det hun lengtet etter – som sitt eget barn.

Ikke alle spørsmålene fra tanten hadde noe bestemt svar, og mye av tiden hørte Grace bare seg selv si: Jeg vet ikke.

Selv ikke da hun kom hjem igjen til huset deres her i Spania, fant hun svar. Bare en tom og livløs leilighet. En haug med post på matten, som ikke inneholdt særlig mye bortsett fra en bryllupsinvitasjon. Javier og Caitlin, deres kolleger og venner, skulle gifte seg på eiendommen i Maravilla. Invitasjonen burde ha gjort henne glad, men den hadde bare forsterket det faktum at hun ikke hadde noen anelse om hun kom til å bli med på det bryllupet. Og hva skulle hun si til dem på sykehuset? For de ville vente at hun sa hun ville komme. Sammen med Diego.

Det ble altfor mye. Altfor komplisert.

Men dette paret var i ferd med å bli en familie. Livene deres forandret seg for alltid. Alejandra og Matteo kom til å oppleve det som Grace hadde lengtet etter i flere år. Hun hadde ingen problemer med å bli gravid. Det var bare det å forbli gravid som var problemet.

Men hun nektet å fokusere på den smerten igjen. Dette handlet ikke om henne. Det handlet om dette paret.

Alejandra skrek da den siste veen kom. «Duele!» Det gjør vondt.

«Jeg vet det … det er bare hodet til babyen. Press en gang til, og hodet vil være ute.»

Alejandra nikket og tok en slurk vann fra koppen som Matteo holdt mot munnen hennes. Han tok en klut og tørket pannen hennes. «Du er vakker. Jeg elsker deg så høyt!»

Grace smilte til dem begge. Det var så vakkert å se på at det nesten gjorde vondt. Hun og Diego hadde vært like forelsket en gang. Hvordan hadde det gått så galt?

Alejandra begynte å presse igjen.

«Slik, ja! Helt riktig. Press hardere! Hardere! Ok, pust …»

Hodet til babyen kom ut, og snudde seg med ansiktet mot det høyre låret til moren.

«Hodet er ute! En ve til, Alejandra, og så kommer du til å få babyen i armene dine.»

Alejandra gispet, nikket og knep øynene igjen mens hun presset.

Skuldrene kom til syne, og Grace støttet babyen. «Åpne øynene, mamma, og strekk hendene ned.»

Hun hjalp til med å plassere babyen på magen til moren. Alejandra gråt av takknemlighet og lettelse, og øynene til Matteo var blanke av tårer da babyen skrek. Plutselig lo og jublet alle da Grace lot Matteo kutte av navlestrengen og legge et lite, blått håndkle rundt babyen.

Alejandra holdt babyen sin og gråt lykkelige tårer.

«Vil du se hva du har fått?» spurte Grace.

Matteo bøyde seg og så etter, og det allerede strålende ansiktet brøt ut i et enda større smil da han erklærte for konen: «Det er ei jente!»

Grace smilte mens hun ventet på forløsningen av morkaken. Alejandra hadde bare en liten rift, og det var noe som ville gro av seg selv – hun trengte ikke å sys. «Har dere valgt et navn?»

«Eliana Maria.»

«Det er et vakkert navn. Gratulerer med dagen, Eliana.»

Grace sjekket morkaken, som var helt i orden, og blodtapet til moren var normalt. Nå var det på tide å trekke seg litt unna, slik at denne nye familien kunne få litt privatliv en kort stund før hun kom tilbake for å utføre den postnatale sjekken og Apgar-skåren.

Hun undret på, slik hun alltid gjorde i slike øyeblikk, om hun noensinne kom til å oppleve dette selv.

«Jeg kommer tilbake om noen minutter.»

Hun gikk ut av døren. Selv om Grace elsket at et barn ble født og alle ansikter brøt ut i smil, så hatet hun dette øyeblikket. Når hun ble glemt. Og enda en gang kom den skarpe påminnelsen om at denne lykken ikke var hennes og at hun ikke var en del av denne familien. De kom kanskje til å huske henne i fremtiden, når de fortalte historien om fødselen til barnet sitt. De ville kanskje nevne den fantastiske jordmoren som hadde hjulpet dem med å komme seg gjennom det hele, men det var alt.

Grace pustet ut da hun var ute i gangen. Som alltid følte hun en hvitglødende smerte ved sine egne tomme armer, men hun tvang tilbake tårene som truet med å falle og gikk bort til tavlen for å oppdatere den. Så gikk hun ut til det vesle tekjøkkenet. Alejandra og Matteo kom trolig til å sette pris på en kopp kaffe.

Hun fylte to krus og var på vei til Alejandras rom, da hun så en bevegelse i øyekroken til venstre for seg. Hun snudde seg med et smil og ventet å se Ana eller Gabbi eller Mira.

Men det var ikke noen av dem.

Grace stivnet til da blikket møtte ektemannens.

Diego.

Smilet forsvant da han stirret tilbake på henne. Hun følte seg kvalm. Munnen ble tørr, og hjertet banket voldsomt. Hvorfor var han her? Hvem hadde tilkalt ham til denne etasjen? Hun hadde ikke hørt om noen for tidlige fødsler da hun kom for å begynne på skiftet, og hun hadde trodd at hun kom til å få mer tid før hun møtte ham. Tid, slik at hun kunne forberede seg på hva hun skulle si og hvordan hun skulle oppføre seg. Men å bli overrasket slik som dette …

Han så godt ut – men selvsagt gjorde han det. Han var Diego! Og bortsett fra å være høy og urovekkende sexy, så reddet denne mannen livene til babyer. Livene til dem som ble født for tidlig. Selv fra denne avstanden boret de mørkebrune øynene hans seg inn i hennes med en intensitet som burde ha kommet med en blodtrykksadvarsel. Det så ut som om han var i ferd med å få skjegg. De mørke skjeggstubbene fremhevet kjevelinjen hans.

Han smilte ikke. Han så faktisk sjokkert ut over å se henne. Han var like uforberedt som hun var. Og det fikk henne til å føle seg litt bedre – for hun hadde kjempet for å få en eller annen reaksjon ut av ham før hun reiste, og nå fikk hun en.

«Diego …»

Hun så ham svelge. Så ham kikke ned på den blå mappen han hadde i hånden en uendelig lang stund. Og så snudde han seg og gikk av gårde uten å si et ord.

I det øyeblikket han var ute av syne, innså hun hvor mye hun hadde svettet, og hvor anspent hun var. Nå var det som om hun var blitt benløs og svak, og hun måtte lene seg mot veggen et øyeblikk, bare for å få igjen pusten og stoppe tårene. For til tross for alt de hadde gjennomgått, hadde hun håpet at han i det minste ville si hei. At han til og med ville ha sett glad ut over å se at hun var tilbake. Kanskje til og med smilt. Men det gjorde han ikke.

Han sa ikke engang hei.

Var hun ikke verdt en hilsen? Ikke engang et nikk? Hatet han henne så mye at han ikke engang kunne utstå å se på henne? Hun visste at hun sist gang de var sammen hadde stormet vekk fra ham og slengt igjen soveromsdøren, men … De kunne vel være voksne når det gjaldt dette? De ble nødt til å arbeide sammen. På dette sykehuset som så raskt var blitt som et hjem for henne, men som nå ville bli et sted hvor hun kom til å vantrives. Hvor kollegene deres måtte gå som på nåler rundt dem. Hvor kanskje vennene deres følte at de måtte velge side.

Da er det jo bra at jeg kommer til å slutte.

Grace rettet skuldrene og gikk bort og banket på døren til Alejandra og Matteo før hun gikk inn med kaffekrusene. Hun plasserte dem på et lite skap og smilte til dem. «Jeg må bare utføre noen nyfødtundersøkelser på Eliana, og så skal dere få henne tilbake, ok?»

Alejandra nikket og plasserte babyen i armene til Grace. Hun kikket ned på den lubne, vesle jenta og beundret det tykke, mørke håret og den vesle nesen, før hun la henne ned i en babykurv.

En dag kom hun kanskje til å bli heldig nok til å bli mor, men hun tvilte sterkt på at det kom til å skje med det første. Og det kom i hvert fall ikke til å skje mens hun var gift med Diego.

Han ville helt klart ikke ha noe med henne å gjøre.

Jo før hun reiste hjem igjen til Cornwall, jo bedre.

Ekteskapet hennes var over.

*

Han hadde arbeidet non-stop mens hun var borte – det var det han unnskyldte seg med. At han var uforberedt på synet av konen sin. Han hadde vært så opptatt av å bringe noen journaler ned til morgendagens skift at han ikke engang husket at dette var nattskiftet som Grace skulle komme tilbake til.

Og hun så … vakker ut. Hun hadde alltid hatt makten til å fange oppmerksomheten hans. Den varme karamellfargen på håret som var vridd sammen i en knute, og de løse lokkene som omkranset det hjerteformede ansiktet. Og de blå øynene, blå som de kuppelformede takene i Santorini. Det å bli fanget i blikket fra dem nå …

Disse siste to ukene hadde vært endeløse. Det var meningen at de skulle reise sammen til Cornwall for å besøke tanten hennes. Han likte Felicity. Elsket det vesle huset hennes ved kysten. Likte folket der.

Han og Grace hadde giftet seg i London – et borgerlig bryllup med to kolleger som vitner. Ikke det store, hvite strandbryllupet som han senere fikk vite at Grace alltid hadde drømt om, men de var så ivrige etter å gifte seg. Grace lengtet etter å reise tilbake til Barcelona sammen med ham og stifte en familie. Den gangen så tiden ut til å gå altfor fort, så de ville bare gifte seg så fort de kunne og reise fra London.

Verden lå foran føttene deres, og de trodde at alt var mulig.

Og se på oss nå.

Det gjorde vondt å se henne. Fysisk vondt. Som om noen hadde slått ham i brystet og deretter i magen, bare for å forsikre seg om at han ikke ville klare å si noe. Blikket hans møtte hennes, og det var som å se inn i en lysstråle … akkurat som de science fiction-seriene han likte så godt. Han var ute av stand til å bevege seg. Ute av stand til å puste. Ute av stand til å tenke.

Han ville mer enn noe annet løpe bort til henne, omfavne henne og aldri gi slipp på henne. Si unnskyld igjen og igjen. De hadde vært atskilt bare de siste to ukene, men før det hadde de kranglet voldsomt, og han hadde flyttet ut fordi han følte at han ikke hadde noe annet valg.

Han sa til seg selv at han skulle snakke med henne senere.

Kanskje han ville finne de rette ordene da?

*

Grace hadde nettopp fulgt Alejandra og vesle Eliana til barselavdelingen, da det pep i personsøkeren hennes. Hun sjekket skjermen og så at hun trengtes nede på akuttavdelingen.

Hun ringte fra jordmorskranken. «Jeg har fått en melding.»

«Vi har et akuttilfelle på vei inn, og du er blitt tilkalt.»

Det var merkelig. «Av hvem?»

«Ambulansearbeideren.»

Den eneste ambulansearbeideren som kjente navnet hennes, var Isabella. Storesøsteren til Diego.

«Jeg kommer ned straks. Vet vi hvem de kommer inn med?»

«Vi har bare fått vage detaljer. Men det er en ung kvinne som er i ferd med å føde for tidlig.»

Å.

Grace var vant til å bli kalt ned til akuttavdelingen. Jordmødrene ble ofte det for å undersøke en kvinne som var i ferd med å føde. Men hvis Isabella kom inn med noen … Hvis svigerinnen hadde tid, ønsket hun da å snakke om det som skjedde mellom Grace og broren? Visste hun i det hele tatt noe? Og hvis dette var en for tidlig fødsel, så ville det bety at de også ville trenge hjelp fra en neonatolog – en nyfødtlege – på et eller annet tidspunkt, og den eneste hun hadde sett på nattskiftet, var ektemannen.

Diego.

Hun vurderte nesten å få en av de andre til å møte ambulansen, men Grace hadde aldri vært noen feiging.

«Jeg kommer med en gang.»

Hun kikket opp da Ana kom. «Jeg må gå ned til akuttavdelingen. Muligens en for tidlig fødsel. Kan du sjekke om de har en ekstra kuvøse?»

«Ja visst.» Ana smilte.

Grace gikk forbi heisen og åpnet døren til trappen. Hva om Isabella hadde hørt at Diego flyttet ut? Hva om svigerinnen hennes var sint på henne? Isabella og Diego så ikke ut til å stå hverandre så veldig nær, men ville det bety noe? Hun var ikke sikker på om hun var i stand til å møte en temperamentsfull spanjol akkurat nå.

Da hun kom ned til akuttavdelingen, så hun Issy trille pasienten inn i avlukke tre. Pasienten så ut til å ha smerter.

Grace smilte nølende. «Hei. Hva har vi her?»

«Dette er Zara. Hun er atten år gammel, klager over magesmerter som kommer og går, og gjetter på at hun er omtrent åtte måneder på vei.»

Grace så på Issy. «Gjetter?»

«Hun har bodd på gaten. Ingen ultralydundersøkelser. Ingen helseomsorg.» Isabella hørtes bekymret ut, som om hun ikke helt kunne fatte det. «Hun vet ikke engang hvor mange babyer det er.»

Greit.

«Hei, Zara. Jeg heter Grace», sa hun på spansk. «Jeg er jordmor, og jeg skal ta meg av deg.» Hun smilte, før hun snudde seg mot Isabella igjen. «Hvor fant du henne?»

«I St Aelinaʼs park. Hun har sovet der.»

Stakkars jente. «Ok, Zara, fortell meg om disse magesmertene. Kan du beskrive dem for meg?»

Zara begynte å beskrive dem, men det hørtes ikke ut som noen fødsel for Grace.

«Kan jeg kjenne på magen din?»

Zara nikket.

«Jeg overlater det til deg», sa Isabella, nesten skarpt.

Grace snudde seg for å takke henne, og ventet et morskt eller kaldt blikk, men svigerinnen så ikke engang på henne. Hun så ut som om hun bare ønsket å komme seg så raskt ut av akuttavdelingen som mulig.

Det var merkelig, men Grace var takknemlig. Isabella hadde ikke sagt et ord om henne og Diego! Kanskje hun ikke visste at de hadde gått fra hverandre ennå.

Hun konsentrerte seg om undersøkelsen av magen til Zara, og så brukte hun målebåndet til å måle høyden på fundus – den øverste delen av livmoren. Trettiseks centimeter. «Du har rett. Terminen er nesten fullgått, og babyen ligger med hodet ned, noe som er bra. Jeg kommer til å koble deg til et apparat som overvåker hjerteslagene til babyen, og veer, hvis det er i orden?»

Zara nikket.

Hun var atten år. Hun måtte være livredd.

«Er det noen vi kan ringe til for deg? Venner? Familie?» Grace kunne ikke forestille seg å være så ung og gravid, ha smerter og være alene.

Denne gangen ristet Zara på hodet og så vekk.

«Hva med barnefaren?»

Enda en hoderisting, og denne gangen en strøm av tårer.

Hjertet til Grace verket for den unge jenta, og hun la en hånd på armen til Zara. «Det er i orden. Du er trygg nå. Jeg kommer til å passe på deg, ok?»

Zara nikket.

«For å være sikker på at jeg kan gjøre det skikkelig, må jeg få noen opplysninger. Jeg må ta en blodprøve og spørre deg om din medisinske historie. Er det i orden?»

«Jeg antar det …»

«Og kanskje få en urinprøve også?»

Jenta nikket igjen.

«Et siste spørsmål?»

Zara så usikkert på henne. Hun så nesten sint ut. «Hva da?»

Grace smilte. «Vil du ha noe å drikke?»

Det var første gangen hun så antydningen til et smil.

*

Mens Zara fikk en ultralydundersøkelse, benyttet Grace anledningen til å lage en ny pasientjournal for henne på datamaskinen. De var på fødeavdelingen nå. Det var nok et bedre sted for Zara å være – vekk fra kaoset og støyen på akuttavdelingen. Det kunne være et skremmende sted, og Zara var allerede redd.

Grace kunne ikke forestille seg å være i denne unge jentas situasjon. Atten år og gravid og bo på gaten. Det var ikke noe sted å være for noen. Og likevel grep hun seg i å misunne den unge jenta, for til tross for situasjonen hun befant seg i, var Zara i ferd med å bli noe som Grace ikke hadde klart – hun var i ferd med å bli mor.

Livet var ofte slik, tenkte Grace. Det var mange mennesker i verden som henne – hardtarbeidende, ærlige, snille. Folk som hadde et godt hjem, som var lovlydige og som aldri hadde gjort noe galt i livet sitt. Og noen av dem var desperate etter å starte en familie, men kunne ikke. Enten kunne ikke kvinnene bli gravide i det hele tatt, eller det var snakk om par som Grace og Diego. Kvinnene kunne bli gravide, men de mistet babyene – hver eneste gang.

Og så var det kvinnene som misbrukte kroppen sin i årevis med alkohol eller narkotika, eller begikk forbrytelser og gjorde forferdelige ting. Og de så ut til å bli gravide øyeblikkelig. Grace sa ikke at de ikke fortjente å bli foreldre, bare at det virket urettferdig. Noen ganger kunne du gjøre alt riktig i livet, og likevel …

Stakkars Zara. Hva hadde skjedd med henne? Hvor var familien hennes? Hun måtte ha noen – et eller annet sted. Selv om hun hadde måttet bo sammen med en tante, slik Grace hadde da hun mistet foreldrene sine.

Det skjedde da hun var veldig ung. Foreldrene til Grace var vilt forelsket i hverandre og ville leve livet til fulle ved å reise rundt i verden. Men så ble de drept i en tragisk bilulykke. Det var da Grace var blitt tatt inn av tante Felicity. Kjære, stillferdige og reserverte tante Felicity, som arbeidet som sykepleier og inspirerte Grace til å velge det medisinske yrkeslivet.

Og selv om Grace hadde gått glipp av å ha en stor familie og et hjem fylt av støy og latter, så hadde hun alltid tenkt at hun skulle bygge sin egen familie ved å gifte seg og få mange barn.

Men hun hadde ikke engang vært i stand til å klare den enkle oppgaven.

Hun ble forelsket. Hun hadde funnet mannen. Og så hadde kroppen sviktet henne. Gang på gang. Og ved hvert tap hadde ektemannen tilbrakt mer tid vekk fra henne. Det var nesten som om han ikke kunne utstå å være sammen med henne.

Han hadde tydelig tenkt at han hadde gjort en forferdelig tabbe. For Diego kom fra en stor familie. Seks søsken! Isabella var den eldste, deretter Diego, Eduardo, Frida, Luis og Paola. Alle var voksne nå, men Diego hadde ligget i armene hennes da hun var gravid første gangen og fortalt henne at han ville elske å få mange barn sammen med henne. At han ønsket seg en slik stor familie som han var vant til. Og hun lo sammen med ham og var enig. Og sa at hun skulle få så mange barn med ham som hun kunne.

Grace sukket. Hun ville ikke dvele ved smerten og sorgen sin, og heldigvis fikk hun ikke gjort det, for Zara ble trillet tilbake til avdelingen. Grace gikk for å snakke med pasienten sin.

«Jeg har fått noen av resultatene dine. De smertene du hadde tidligere skyldes en urinveisinfeksjon. Det kan skje med alle, så jeg vil ikke at du skal bekymre deg for det. Vi begynner på en antibiotikakur og lar deg være her, slik at vi kan få i deg væske og føde før fødselen begynner for fullt.»

«Er babyen min ok?»

«Jeg venter på resultatene av ultralydundersøkelsen, men har du kjent babyen sparke og røre på seg?

Zara nikket.

«Da er det gode tegn. La oss begynne på antibiotikakuren og vente på skanningsresultatet. Én ting om gangen, ok?»

«Ok. Takk.»

Grace strøk henne på armen. «Bare hyggelig. Jeg er rett utenfor hvis du trenger noe. Bare trykk på denne knappen, ok?» Hun ga Zara fjernkontrollen og gikk tilbake til skranken. Men plutselig sto Diego der, rett foran henne. Hun møtte blikket hans og svelget hardt.

Han så forbi henne og mot Zara med et trist blikk. «Jeg har resultatene dine.»

